CELEX: E2020J0003
Language: el
Date: 2021-03-25 00:00:00
Title: Αποφαση του Δικαστηριου της 25ης Μαρτίου 2021 στην υπόθεση E-3/20 Νορβηγική κυβέρνηση, εκπροσωπούμενη από το Υπουργείο Υγείας και Πρόνοιας (Helse- og omsorgsdepartementet) κατά Anniken Jenny Lindberg (Ελεύθερη κυκλοφορία των προσώπων — οδηγία 2005/36/ΕΚ — αναγνώριση των επαγγελματικών προσόντων — πρόσβαση στο επάγγελμα του οδοντιάτρου — αυτόματη αναγνώριση) 2021/C 303/07

29.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 303/10
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 25ης Μαρτίου 2021
      στην υπόθεση E-3/20
      Νορβηγική κυβέρνηση, εκπροσωπούμενη από το Υπουργείο Υγείας και Πρόνοιας (Helse- og omsorgsdepartementet) κατά Anniken Jenny Lindberg
      
         
            (Ελεύθερη κυκλοφορία των προσώπων — οδηγία 2005/36/ΕΚ — αναγνώριση των επαγγελματικών προσόντων — πρόσβαση στο επάγγελμα του οδοντιάτρου — αυτόματη αναγνώριση)
         
      
      (2021/C 303/07)
      Στην υπόθεση E-3/20, Νορβηγική κυβέρνηση, εκπροσωπούμενη από το Υπουργείο Υγείας και Πρόνοιας (Helse- og omsorgsdepartementet) κατά Anniken Jenny Lindberg — ΑΙΤΗΣΗ προς το Δικαστήριο δυνάμει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Ανώτατο Δικαστήριο της Νορβηγίας (Norges Høyesterett) σχετικά με την ερμηνεία της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, και ιδίως του άρθρου 21, όπως προσαρμόστηκε στη συμφωνία για τον Ευρωπαϊκό Οικονομικό Χώρο, το Δικαστήριο, αποτελούμενο από τους Páll Hreinsson, πρόεδρο, Per Christiansen (εισηγητή δικαστή), και Bernd Hammermann, δικαστές, εξέδωσε απόφαση στις 25 Μαρτίου 2021, το διατακτικό της οποίας έχει ως εξής:
      
                  1.
               
               
                  Για να επωφεληθεί από την αυτόματη αναγνώριση που προβλέπεται στο άρθρο 21 παράγραφος 1 της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, ο αιτών πρέπει να είναι κάτοχος όλων των πιστοποιητικών που συνοδεύουν τους τίτλους εκπαίδευσης που απαριθμούνται στο παράρτημα V της οδηγίας, σύμφωνα με τις απαιτήσεις του κράτους καταγωγής για το σχετικό επάγγελμα.
               
            
                  2.
               
               
                  Τα άρθρα 28 και 31 της συμφωνίας ΕΟΧ πρέπει να ερμηνεύονται υπό την έννοια ότι απαιτούν από το κράτος υποδοχής να προβαίνει σε εξατομικευμένη αξιολόγηση των γνώσεων και της εκπαίδευσης που πιστοποιούνται από τα επαγγελματικά προσόντα αιτούντος, επίσης και όταν ο αιτών επιδιώκει την πρόσβαση σε επάγγελμα το οποίο εμπίπτει στην κατηγορία των επαγγελμάτων με συντονισμένες ελάχιστες προϋποθέσεις εκπαίδευσης, αλλά δεν πληροί τις προϋποθέσεις των άρθρων 10 ή 21 της οδηγίας 2005/36/ΕΚ.
               
            
                  3.
               
               
                  Η εξατομικευμένη αξιολόγηση των γνώσεων και των ικανοτήτων του αιτούντος από το κράτος υποδοχής πρέπει να περιλαμβάνει σύγκριση όλων των διπλωμάτων, πιστοποιητικών και άλλων τίτλων εκπαίδευσης, καθώς και της πείρας του αιτούντος με τις απαιτήσεις του κράτους υποδοχής για την άσκηση του εν λόγω επαγγέλματος. Εάν οι γνώσεις και τα προσόντα του αιτούντος που πιστοποιούνται από το δίπλωμα και η σχετική εργασιακή πείρα δεν είναι ισοδύναμα ή αντιστοιχούν μόνο εν μέρει στα απαιτούμενα από το κράτος υποδοχής, το εν λόγω κράτος πρέπει να προσδιορίσει ποια εκπαίδευση λείπει, προκειμένου ο αιτών να ολοκληρώσει ή να συμπληρώσει την εκπαίδευση.
               
            
                  4.
               
               
                  Το γεγονός ότι ο αιτών δεν έχει πλήρη πρόσβαση στο επάγγελμα στο κράτος καταγωγής δεν μπορεί να είναι καθοριστικό για την αξιολόγηση του κατά πόσον ο αιτών μπορεί να έχει πρόσβαση στο ίδιο επάγγελμα στο κράτος υποδοχής.